- દેશના ભૂજળમાં ખતરનાક ધાતુઓની માત્રામાં વધારો નવી દિલ્હી, તા. 31 જુલાઇ 2018, મંગળવાર ગામડાઓથી શહેરો સુધી ઔદ્યોગીકરણ અને નવીનીકરણની અસરના તે થઇ છે કે, હવે દેશના 50%થી વધારે જિલ્લાના ભૂજળ પીવા લાયક નથી રહ્યું. એક અગ્રણી સમાચાર પત્રના અહેવાલ પ્રમાણે ઉદ્યોગ અને ફેક્ટરીઓમાંથી નિકળતા કચરાથી જમીનની અંદર રહેલું પાણી દુષિત થઇ રહ્યું છે. જ્યારે ખેતીમાં સારા ઉત્પાદન માટે અને જંતુના નાશ માટે ઉપયોગમાં લેવામાં આવતી દવાઓના ઉપયોગથી ભૂજળમાં નાઇટ્રેટનુ પ્રમાણ વધી ગયું છે. ચોમાસું સત્રની કાર્યવાહી દરમિયાન કેન્દ્ર સરકાર દ્વારા આપવામાં આવેલી જાણકારી પ્રમાણે ભૂજળમાં નાઇટ્રેટની માત્રા સાથે જ ફ્લોરાઇડ, આર્યન, આર્સેનિક અને અન્ય ખતરનાક ધાતુંઓની માત્રા પણ વધી ગઇ છે. દેશના ભૂજળમાં કંઇ ધાતુનું પ્રમાણ કેટલું હોવું જોઇએ તેનો હિસાબ ઇન્ડિયન સ્ટાન્ડર્ડ બ્યૂરો રાખે છે. તેવામાં ભારતના 50% જિલ્લાના ભૂજળમાં ધાતુંઓનું પ્રમાણ આ બ્યૂરોએ નક્કી કરેલા આંક કરતા ખૂબ વધારે છે. જળ સંસાધન રાજ્ય મંત્રી અર્જુન રામ મેઘવાલે જણાવ્યું કે, દેશના 386 જિલ્લાઓના ભૂજળમાં નાઇટ્રેટ, 335 જિલ્લામાં ફ્લોરાઇડ, 301 જિલ્લામાં આર્યન, 212 જિલ્લામાં સેલિનિટી, 153 જિલ્લામાં આર્સેનિક, 93 જિલ્લામાં લેડ, 30 જિલ્લામાં ક્રોમિયન, 24 જિલ્લામાં કેડિયમ જેવી ઝેરી ધાતુંઓનું પ્રમાણ ઇન્ડિયન સ્ટાન્ડર્ડ બ્યૂરોએ નક્કી કરેલા પ્રમાણ કરતા ઘણું વધારે છે. ભૂજળમાં કેમિકલની હાજરીની જાણકારી કેન્દ્રીય ભૂજળ બોર્ડના સભ્યો રાખે છે. જેમાં દેશભરમાં સ્થિત 15 હજાર કુવાઓના નેટવર્કની મદદથી પાણીની ગુણવત્તાનો ખ્યાલ મળ્યો છે અને ફરી એક વિસ્તૃત અહેવાલ તૈયાર કરવામાં આવે છે. હાલના રિપોર્ટમાં આપવામાં આવેલી માહિતી અનુંસાર પંજાબ, હરિયાણા, ઉત્તરપ્રદેશ, તમિલનાડુ, તેલંગણા અને પશ્ચિમ બંગાળ જેવા રાજ્યોમાં આ ઝેરી ધાતુઓનું પ્રમાણ સૌથી વધારે છે.